#### Влада

Новата Влада формирана во јуни 2014 година е повторно мултиетничка коалиција со ВМРО - ДПМНЕ и ДУИ како главни партнери. Програмата за работа на Владата за 2014 - 2018 година останува главно иста како на претходните две влади: зголемување на економскиот раст, интеграција во ЕУ и НАТО, борба против корупцијата и економскиот криминал, одржување на добри меѓуетнички односи врз основа на Охридскиот рамковен договор и инвестиции во образованието и науката. Владата, исто така, се обврза за спроведување на реформските приоритети поврзани со ЕУ. Севкупно, македонската влада треба да функционира подобро како единка со цел да презема проактивни заеднички мерки за зголемување на довербата помеѓу заедниците.

Во однос на активностите поврзани за интеграција во ЕУ и ЕУ помошта, канцеларијата на Заменикот на претседателот на Владата задолжен за европски прашања има клучна улога.

Употребата на административните регистри се смета како алтернативна методологија за пописот на населението, кој не беше спроведен во 2011 година поради несогласувањата за методологијата за пребројување на граѓаните во странство. Употребата на алтернативна методологија ќе бара широк меѓупартиски консензус.

Децентрализацијата на власта на власта е централен дел на Охридскиот рамковен договор, но една општина сè уште не ја завршила втората фаза од фискалната децентрализација. Некои општини, како што е Центар, беа предмет на непропорционален број на инспекции од страна на државните инспекторати. Не се преземени последователни активности од страна на властите за нападите и вандализмот врз зградите на општина Центар.

Потребни се дополнителни напори за да се обезбеди транспарентна распределба на капитални грантови на општините и да се осигури дека тие ја имаат потребната финансиска одржливост за извршување на одговорностите кои им се пренесени. Соодветните закони за регионален развој сè уште не се целосно спроведени. Буџетот за регионален развој останува недоволен.

Севкупно , коалициската влада треба да работи на поинтегриран, покоординиран и потранспарентен начин, со цел да се преземат проактивни мерки за национални прашања, прашања помеѓу заедниците и прашања поврзани со ЕУ. Треба да се преземат активности за да се одговори на загриженоста на ОБСЕ/ОДИХР за непостоењето на јасна разлика помеѓу државата и владејачките партии. Потребни се соодветни ресурси за да се заврши процесот на децентрализација на власта и за поддршка на локалниот развој.

#### Јавна администрација

Земјата се ангажираше за широка реформа на јавната администрација. Специјалната група за реформа на јавната администрација, најстара во регионот, продолжи со својата работа. Македонската јавна администрација изгради стручен кадар кој треба да биде задржан. Сепак, политизацијата на централно и на локално ниво останува сериозна загриженост. Довербата во независноста на државните институции е ниска заради широко распространетата перцепција дека јавната администрација е политизирана и има недостаток на транспарентност. Како што беше известено од страна на ОБСЕ/ОДИХР, постојат веродостојни наводи дека бил вршен притисокот врз вработените во јавниот сектор за време на изборите во април.

Стратегијата за реформа на јавната администрација, во сила од 2010 година, обезбедува сеопфатна стратешка рамка за реформи во јавната администрација. Таа има за цел да ја подобри законската и административната рамка, со цел да се зголеми капацитетот, ефикасноста и транспарентноста на јавната администрација и да се подобри услугата што се обезбедува за широката јавност. Министерството за информатичко општество и администрација формално е задолжено за координирање на овој процес на реформи, додека главните политички одлуки остануваат во Канцеларијата на Премиерот.

Постапките за развој на политики и координација низ секторите се добро дефинирани, но не секогаш ефикасно спроведени. Често недостасува темелна анализа и проценка на политиките. Постапките за следење и известување за владиното остварување, исто така, само делумно се спроведуваат. Подобрено е користењето на Единствениот национален електронски регистар на прописи - ЕНЕР.

8